## El Consell aprova ajudes urgents per als municipis afectats per la DANA en la província de Castelló

*** Les ajudes compten amb una dotació total de 12 milions d’euros
* El temporal del 29 d’octubre va afectar 60 pobles de la província de Castelló**

El Consell ha aprovat el decret pel qual s’establixen les bases reguladores i el procediment de concessió directa d’ajudes urgents als municipis de la província de Castelló afectats pels danys produïts per les pluges torrencials esdevingudes entre el 28 d’octubre i el 6 de novembre de 2024.

La DANA de finals d’octubre va afectar la província de València, especialment les comarques de l’Horta Sud, la Ribera Alta, el Camp de Túria, la Foia de Bunyol i la Plana d’Utiel-Requena. No obstant això, estes pluges torrencials també van arribar a diverses comarques de Castelló, a on es van patir precipitacions que van superar els 250 litres per metre quadrat que van provocar danys en infraestructures municipals.

Per això, per a la recuperació dels municipis afectats s’aproven estes ajudes, que tenen una dotació total de 12 milions d’euros i els beneficiaris dels quals són els 60 ajuntaments afectats.

En este sentit, la Conselleria d’Emergències i Interior ha posat en coneixement del Consell la necessitat d’abordar, de manera immediata, les actuacions precises per a aconseguir, al més prompte possible, la recuperació de les zones afectades.

Donada la intensitat del temporal, l’extensió afectada per este i els efectes devastadors que ha originat, concorren les circumstàncies singulars i raons d’interés públic, social, econòmic i humanitari que justifiquen l’atorgament d’ajudes en règim de concessió directa.

Per esta raó, el Consell ha aprovat un decret que permeta sufragar els gastos extraordinaris que hagen hagut d’escometre els municipis durant l’episodi d’emergència.

El pagament de les quanties atorgades als ajuntaments es farà mitjançant l’entrega de la quantitat màxima inicial de 200.000 euros per a cada un dels municipis afectats pel temporal, en concepte de gastos urgents i extraordinaris fets entre el 28 d’octubre de 2024 i el 31 de gener de 2025.

El crèdit restant es distribuirà amb posterioritat a proposta de l’Oficina Única de Postemergència, en funció de gastos certificats i de la disponibilitat pressupostària.

Els imports, que tindran la consideració d’ajudes directes, es destinaran exclusivament a la cobertura dels gastos derivats d’actuacions inajornables en situació d’emergència, duts a terme en el mateix moment de produir-se esta o en els immediatament posteriors a la finalització dels fets causants, sempre que el seu objecte siga el funcionament dels servicis públics essencials i imprescindibles per a garantir la vida i la seguretat de les persones.

En concret, els municipis afectats són Albocàsser, Alcalà de Xivert, Alfondeguilla, Algimia de Almonacid, Altura, Arañuel, Atzeneta del Maestrat, Ayódar, Ballestar, Bejís, Benassal, Benicarló, Borriol, Cabanes, Càlig, Canet lo Roig, Catí, Cervera del Maestre, Cinctorres, Cirat, Espadilla, Fanzara, Fuente la Reina, Fuentes de Ayódar, Gaibiel, Higueras, la Jana, la Pobla Tornesa, la Salzadella, Sierra Engarcerán, la Serratella, la Torre d’en Besora, la Torre d’en Doménec, la Vall d’Alba, Les Coves de Vinromà, Montán, Montanejos, Morella, Orpesa, Peníscola, Pina de Montalgrao, Pobla de Benifassà, Rossell, San Rafael del Río, Sant Jordi, Sant Mateu, Santa Magdalena de Pulpis, Teresa, Tírig, Toga, Torralba del Pinar, Torreblanca, Torrechiva, Vall de Almonacid, Vallibona, Vilafranca, Vilar de Canes, Villanueva de Viver, Vinaròs i Xert.

Fecha: 23/12/2024